《斋居即事》
宋代·赵汝谠

累石欲拟山，附垠爱生竹。半寻裁方沼，筒水注兹足。

鸂鶒游其内，焉知海鸥浴。始收春葩丹，倏长夏条绿。

观物各自遂，抚时一何速。深居有广思，纡履无远瞩。

圣出营世宁，哲潜避身辱。高情或贻诮，散迹乃见局。

逝将从负樵，归老寒涧曲。

作者简介：宗室。居馀杭，字蹈中，号懒庵。赵汝谈弟。少与兄齐名。以祖荫补承务郎，历泉州市舶务、监行右藏西库。疏讼赵汝愚之冤，宰臣韩侂胄使其党胡纮攻之，坐废十年。后登宁宗嘉定元年进士，历官大理司农丞。与宰臣史弥远不合，出为湖南提举常平，改江西提点刑狱，俱有政绩。迁知温州卒。